open-index/open-wikipedia-markdown huggingface dataset:
Michelle Obama

**Michelle LaVaughn Robinson Obama** (Chicago, 17 di yanüari 1964) ta un eks-promé dama di Merka. E ta esposa di e di 44 presidente di Merka Barack Obama, kende a okupá e funshon di 2009 pa 2017. E tabata e promé muhé afroamerikano pa sirbi komo promé dama.

## Bida
Michelle Robinson a nase dia 17 di yanüari 1964, na South Side Chicago, Illinois, komo yu di Fraser Robinson III (1935–1991),[2] un empleado di planta di awa munisipal i Marian Shields Robinson (1937–2024), un sekretaria ku tabata ama di kas tempu kompletu te ora ku Michelle a drenta skol sekundario. E ta ruman muhé di e coach di basketbòl merikano Craig Robinson. El a bai Universidat di Princeton i Harvard Law School. El a regresá Chicago pa traha komo abogado na bufete Sidley Austin. Despues el a traha den organisashonnan sin fin di lucro i komo e dekano asosiá di e servisio di studiante na Universidat di Chicago. Seguidamente, el a sirbi komo visepresidente pa Asuntunan Komunidat i Eksterno di e sentro médiko di Universidat di Chicago.

Michelle a topa Barack Obama ora el a kuminsá traha na e mesun bufete di abogado. Nan a kasa na 1992. Dia 4 di yüli 1998, nan promé yu muhé Malia Ann a nase i dia 10 di yüni 2001 nan a haya nan di dos yu muhé Natasha (Sasha). Nan tabata biba na South Side Chicago i despues di e elekshon di su kasá komo senador nan a sigui biba einan en bes di muda pa Washington D.C.. Inmediatamente despues di e inauguracion presidensial, dia 20 di yanüari 2009, e famia a muda pa Kas Blanku. Su mama tambe a muda bai einan pa yuda kuida su yu muhénan. Michelle ta wòrdu mira komo un di e konseheronan mas importante di su kasá. Komo promé dama, Obama a sirbi komo un modelo pa hende muhé i a traha komo un defensor pa konsientisashon di pobresa, edukashon, nutrishon, aktividat físiko i alimentashon saludabel.

## Publikashon
* *Coming* (2018)
* *The Light We Carry: Overcoming in Uncertain Times* (2022)

## Link eksterno
*  Artikulo di Washington Post tokante Michelle Obama i e kampaña di elekshon
*  Profil di Michelle Obama riba www.newyorker.com
Tracey Nicolaas

**Tracey  Marion Jeniree Nicolaas** (☆ 17 di april 1988 na Aruba) ta un modelo y reina di beyesa di Aruba cu a gana e certamen di Miss Aruba 2007 y seguidamente a representa Aruba na Miss Universe 2008 na Vietnam.

## Concurso di beyesa
Tracey Nicolaas a cuminsa su carera den certamen di beyesa na 2007, ora entre e dies candidata el a gana e titulo di Miss Aruba birando sucesor di Carolina Raven. 

El a representa Aruba den e concurso di Miss Universo 2008 cu a tuma luga dia 14 di juli 2008 na Nha Trang, Vietnam, pero no a avansa pa e semifinal. Tambe den e concurso di trahe nacional el a keda elimina.

Awendia e ta activo como empresario y mama di dos yiu.
Liza Helder

**Liza Nerelyn Helder** (☆ 23 di mei 1989 na Santa Cruz) ta un landado sincronisa, modelo y reina di beyesa di Aruba cu a gana e certamen di Miss Aruba 2012 y seguidamente a representa Aruba na Miss Universe 2012 na Merca.

## Biografia
Liza Helder a nace y lanta den pueblo di Santa Cruz. Durante su hubentud e tabata enbolbi den atletismo y a purba hopi deporte, manera tennis, basketball y taekwondo pero finalmente a descubri cu su pashon den bida tabata landamento sincronisa. Pa 10 aña consecutivo el a train cu e club “The Barracudas” y a forma parti di e seleccion nacional Arubano di landamento sincronisa. El a sigui pa studia tanto farmacologia como ciencia politico.

### Concurso di beyesa
Liza Helder a cuminsa su carera den certamen di beyesa na 2012, despues cu Marinus Wegereef a adkiri e derechonan comercial y a bira e director nacional nobo di e organisacion Miss Universe na Aruba. E ta corona Miss Aruba 2012 como sucesor di Gillain Berry. 

El a representa Aruba den e concurso di Miss Universo 2012 cu a tuma luga dia 19 di december 2012 na Las Vegas. 

Awendia Liza Helder ta e fundadó, productor ehecutivo y anfitrion di *The MAKE IT pa Liza Show* y ta creador di *The Caribbean-Pop Academy*, inspira pa su experencianan cu biahamento y culturanan diverso desde un edad hoben den deporte y Miss Universe Aruba. 

## Link externo
*Liza Helder - IMDb
*Liza Helder - Instagram
Alina Mansur

**Alina Danelle Mansur** (☆ 26 di september 1991 na Malmok) ta un modelo y reina di beyesa Arubano cu a gana e certamen di Miss Aruba 2017 y seguidamente a representa Aruba Miss Universe 2017.

## Biografia
Alina Mansur a nace dia 26 di sèptèmber 1991 na Malmok, Aruba. Desde mucha e tabata stima bestia, specialmente cabay y tabata practica e deporte di pasofino. E ta un graduado di Maneho y Administracion di Negoshi di Florida International University (FIU) na Miami, Florida.

#### Concurso di beyesa
Prome cu su carera den certamen di beyesa, Mansur a sali Reina di Carnaval di Aruba na 2010. El a competi den e concurso di Miss Aruba y a titula Miss Aruba 2017, birando e sucesor di Charlene Leslie, Miss Aruba 2016. 

Dia 26 di november 2017 el a representa Aruba na Miss Universe 2017 na Las Vegas, Nevada, sinembargo no a clasifica entre e semifinalistanan.
Alysha Boekhoudt

**Alysha Boekhoudt** (☆ 19 di september 1993 na Aruba) ta un modelo y reina di beyesa Arubano cu a gana e certamen di Miss Aruba 2015 y seguidamente a representa Aruba na e certamen di Miss Universe 2015.

## Biografia
Alysha Boekhoudt a nace na Oranjestad, caminda el a lanta y caminda su bida familiar tabata circula rond di actividadnan artistico y cultural. E tabata baila hunto cu su mama den un grupo di baile local. Despues di a completa scol secundario e ta optene su bachelor den psicologia na Merca y na 2022 su master den psychologia industrial y di organisacionnan via internet. E ta traha como psicologo y coach.

## Concurso di beyesa
Dia 23 di augustus 2015, Alysha Boekhoudt a gana e titulo maximo como Miss Aruba 2015, despues di a keda premia cu varios titulo den e preliminario, entre nan Miss Popular, Miss Press y Miss Elegancia. Den final el a wordo premia tambe como Miss Photogenic. E ta sucesor di Digene Zimmerman, Miss Aruba 2014. 

Dia 20 di december 2015, Alysha Boekhoudt a representa Aruba na e 64 edicion di Miss Universe na Las Vegas, Nevada, sinembargo no a clasifica entre e semifinalistanan.
Miss Universe

**Miss Universe** of **Miss Universo** ta un certamen di beyesa internacional grandi cu ta tuma luga anualmente. E ta wordo dirigi pa un Organisacion di Miss Universe cu sede na Tailandia y México. E ta un di e cuater certamennan di beyesa mas grandi, hunto cu Miss World (Miss Mundo), Miss Internacional, y Miss Earth (Miss Tera).

E Organisashon di Miss Universe y su marca, ta actualmente propiedad di JKN Global Group i Legacy Holding Group USA Inc., un division Mericano di e compania di Mexico Legacy Holding a traves di e compania socio JKN Legacy Inc. Telemundo tin e derechonan di licensia pa transmiti e certamen te cu 2023. E certamen ta dedica na promociona “asuntonan humanitario y ta un bos pa efectua cambio positivo na mundo.” 

E Miss Universe actual ta Victoria Kjær Theilvig di Dinamarca cu a wordo corona dia 16 di november 2024 na Ciudad di Mexico, México.
Gillain Berry

**Gillain Alicia Berry** (☆ 1988 na Kingston, Jamaica) ta un modelo y reina di beyesa di Aruba cu a gana e certamen di Miss Aruba 2010 y seguidamente a representa Aruba na Miss Universe 2011 y Miss World 2011.

## Biografia
Gillain Berry a nace na Jamaica y na un edad hoben a muda pa Aruba cu su mama. El a cuminsa traha den sector bancario. Prome cu su carera den certamen di beyesa, Berry tabata un modelo profesional, apareciendo den propaganda di television local y propaganda di revista.
Despues di e certamennan di beyesa el a bay studia Management na Hulanda y Alemania. Desde algun aña e ta estableci na Alemania unda e ta activo como empresario.

### Concurso di beyesa
Hunto cu nuebe otro candidata Berry a competi den e certamen nacional di beyesa, Miss Aruba dia 4 di december 2010, caminda el a wordo elegi Miss Aruba 2010. El a wordo corona door di su antecesor Priscilla Nicole Lee. Dia 12 di september 2011 el a participa na e di 60 edicion di Miss Universe na São Paulo, Brazil. E mesun aña na november el a reemplasa Helen Thiel, prome runner-up di Miss Aruba 2011, como e representante di Aruba na Miss World 2011 cu a tuma luga na London.

Na 2021 Berry a publica un buki inspirativo pa hobennan titula *A journey within to unlock your fullest potential: A Caribbean girl perspective*.

## Link externo
*Gillain Berry - IMDb
*Gillian Berry - Instagram
Stefanie Evangelista

**Stefanie Guillen Evangelista** (☆ 1987 na Aruba) ta un modelo y reina di beyesa di Aruba cu a gana e certamen di Miss Aruba 2013 y seguidamente a representa Aruba na Miss Universe 2013 na Rusia.[1]

## Biografia
Stefanie Evangelista a nace na Aruba y a lanta den districto di San Nicolas. Cu 17 aña el a bay studia na Hulanda, unda el a obtene un bachelor den marketing y comunicacion.

### Concurso di beyesa
Dia 19 di juli 2013, Evangelista a keda corona Miss Aruba 2013 y a bira sucesor di Liza Helder. E mesun aña, dia 9 de november, el a representa Aruba na e certamen di Miss Universe na Moscu, Rusia.
Santa Maria Pirates

**Santa Maria Pirates** (**SM Pirates**) ta un klup di beisbòl di e bario di Santa Maria na Kòrsou. E klup ta un nòmber establesí den e mundu di beisbòl, klasifikando e último tres dékada trinta biaha pa e playoffnan di Federashon di Beisbòl di Kòrsou (FEBEKO). Den Liga Dòbel A el a titulá kampeon na 11 okashon i supkampeon na 14 okashon.

## Historia
E klup a wòrdu fundá na 3 di mart 1963 pa Frank Curiel i algun amigu di bario i tin raisnan profundo den e bario di Santa Maria. Na 1982 e statutonan di e asosiashon a wòrdu formalisá. Den añanan 1970 e klup a lanta tambe un divishon di sòftbòl i a bira aktivo riba tereno di beisbòl hubenil. E ekiponan ta hunga riba nan mes tereno na Heintje Kool, Santa Maria Pirates Ballpark, ku a keda inougurá na mart 1991.

E hungadónan di Santa Maria Pirates ta bini di Santa Maria i barionan rondó manera De Savaan, Moonchi, Mahuma, Buena Vista, Heintje Kool, Kanga i Dein. Varios pelotero konosí di MLB a kuminsá òf a sigui nan karera ku e klup. 

Na 1966 SM Pirates a partisipa pa promé biaha na e kompetensia di klase A di e liga di beisbòl di Kórsou, terminando na di tres lugá. E aña siguiente el a terminá na promé lugá. Despues di un intento enbano na 1967 e klup a avansá na 1969 pa e liga maksimo di beisbòl di Kórsou, klase AA, derotando Noord Janthiel Giants 9-2 den e último wega di e kompetensia di promoshon di klase A.

Na 1989, despues di hunga 20 aña na nivel dòbel A, SM Pirates a gana su promé título di kampeon di Kòrsou den un viktoria di 4-3 kontra Santa Rosa Indians. Na 2018, SM Pirates a titulá kampeon di Kòrsou pa di dies biaha derotando ku e skor di 4-1 e kampeon defensor Wild Cats, kontra kual tim el a yega di pèrdè e wega final di e kampeonato na shete okashon. Ku e triunfo aki, el a klasifiká pa e Seri Latinoamerikano pa promé biaha, pero ta kanselá su partisipashon na 2019.

Desde 1993 Kenneth Gijsbertha, eks-pelotero i manager di SM Pirates, ta fungi komo presidente di e klup.

## Lista di Honor
**Liga Dòbel A: 11** 
* kampeon na 1989, 1991, 2006, 2007, 2009, 2010, 2013, 2014, 2015, 2018, 2024
* supkampeon na 1990, 1997, 1998, 1999, 2000, 2002, 2003, 2005, 2008, 2011, 2012, 2016, 2017, 2022

## (Eks)-pelotero konosí
* Yurendell de Caster
* Randall Simon
* Jonathan Schoop
* Shairon Martis
* Didi Gregorius

## Mira tambe
* Kampeonato Nashonal di Beisbòl Klase AA di Kòrsou

## Link eksterno
* Santa Maria Pirates
Boekhoudt

**Boekhoudt** por referi na:

## Hende

* Alfonso Boekhoudt, Gobernador di Aruba (2017-presente)
* Alysha Boekhoudt, modelo i reina di beyesa di Aruba
* Oslin Boekhoudt, aktor i direktor di teatro arubano
Canadian Bank Note

**Canadian Bank Note** (CBN), oficialmente **Canadian Bank Note Company Limited**, ta un empresa Canades di imprenta di seguridad. E ta miho conoci pa tin e contract cu Banco di Canada pa suministra biyechinan bancario Canades desde 1935. E otro clientenan rond mundo ta inclui negoshinan priva, gobiernonan nacional y subnacional, banconan central y servicionan postal. Ademas di biyechi, CBN ta produci paspoort, rijbewijs, akta di nacemento, stampia postal, coupon y hopi otro producto relaciona cu documento cu ta rekeri siguridad. Tambe e ta imprimí y proveé ​​sistemanan di lesamento di documento pa tarheta di identificacion, ticket di loteria, stampia y biyechi bancario.

For di 1897 te cu 1923, CBN tabata un unidad di e compania Mericano conoci awendia como ABCorp cu sede na New York. Despues di pasa pa mannan priva el a wordo adkeri door di e empresario Charles Worthen di Ottawa; cuminsando na 1976 Douglas Arends pocopoco a adkeri control di e compania. Desde e tempo ey e tabatin su base na Ottawa, Ontario.

Desde 2014, CBN ta e proveedor principal pa paspoortnan lesabel pa mashin cu ta wordo uza denter di e bloke di pais di CARICOM. E mayoria di e paspoortnan nobo di CARICOM ta sirbi pa facilita biahamento facil denter di su mercado y economia comun, yama *Caribbean Single Market and Economy* (CSME). Desde 1999 CBN ta provee servicio di apoyo di maneho y tecnologia na Fundacion Lotto pa Deporte, organisado di loteria na Aruba.
Loteria

Un **loteria** ta un wega di suerte, den cua participantenan ta cumpra biyechi di un cierto balor.

## Operacion
Cada biyechi tin un combinacion di number y/of letter asocia cune. E ingreso di e benta di ticketnan di e sorteo ta wordo uza parcialmente pa paga premio. E premionan aki ta wordo reparti entre e participantenan usando un generado di chens, hopi biaha bou di supervision di un notario. Hopi loteria tin un jackpot.

## Tipo di loteria
### Lotto
E lotto ta un forma di loteria den cual e participantenan ta rey un combinacion di number. Si varios participante a rey corectamente, e premio mester wordo comparti.

### Bon causa
Den algun pais, manera Hulanda, loterianan hulandes ta obliga pa duna por lo menos 50% di nan ingreso na organisacionnan caritativo.

### Loteria organisa pa gobierno
Den algun pais, loteria ta wordo organisa door di gobierno of un empresa di gobierno. Tempo di Antias Hulandes tabatin *Landsloterij Nederlandse Antillen*. Na Aruba Fundacion Lotto pa Deporte tin un monopolio kompleto riba wega di placa y e ganashi di su loterianan ta bay pa deporte.
Marcolino Franco

**Marcolino Cerbinio Ferdinand (Mike) Franco** (☆ 4 di òktober 1959 – † 14 di ougùstùs 2024 na Kòrsou) tabata un polítiko di Kòrsou. E tabata miembro di Parlamento di Kòrsou na nòmber di partido PAIS. For di 10 di desèmber 2012 te ku 2 di novèmber 2016 el a fungi komo presidente di parlamento. E tabata apuntá pa gobièrnu hulandes komo komisario di gobièrnu na Sint Eustatius di 2018 te 2020. 

## Biografia
Mike Franco a nase dia 4 di òktober 1959 na Kòrsou komo yu di Ferdinanda (Nan) de Jongh, i Willy Franco, kofundadó i polítiko prominente di Partido MAN. E tabatin un ruman muhé. Franco a studia fisioterapia na Groningen i a traha komo fisioterapista na Kòrsou.

Komienso di añanan 1990 Franco a kuminsa su karera polÍtiko postulando su mes komo kandidato riba lista di partido MAN. Despues e ta switch pa PAR, pa kual partido e tabata miembro di e konseho insular di Kòrsou i diputado di asuntunan general, personal, i struktura estatal. Huntu ku Alex Rosaria e tabata kofundadó na 2010 di e partido sosial-liberal PAIS i a fungi komo presidente di partido. Na elekshon 2012 Franco ta keda elegi komo miembro di parlamento di Kòrsou i seguidamente a wòrdu nombrá presidente di parlamento. Kuater aña despues Franco ta bandona polítika aktivo ora PAIS a pèrdè tur su asientonan den elekshon 2016.

Gobièrnu hulandes a nombra Franco komo komisario di gobièrnu na Sint Eustatius dia 7 di febrüari 2018, despues ku e konseho insular a keda disolvé i e gobièrnu insular a keda retirá di su funshonnan a base di e “Lei di negligensia temporal di tareanan St. Eustatius”. Su tarea a bira pa pone e gobièrnu riba e isla na òrdu, despues ku un “Komishon di Sabionan” ku ta konsistí di Jan Franssen i Fredis Refunjol a konkluí ku tabatin negligensia grof di debernan. E remplasante di Franco tabata e direktor hulandes-britániko Mervyn Stegers. Dia 15 di febrüari 2020, Franco i Stegers a wòrdu sigui pa Marnix van Rij i Alida Francis.

Franco, kende tabata sufri di kanser desde 2022, a fayesé dia 14 di ougùstùs 2024 na edat di 64 aña. E tabata kasá ku Tania Wijngaarde i huntu nan tin un yu muhé i un yu hòmber.
Partido Inovashon Nashonal

**Partido Inovashon Nashonal** (PIN) ta un partido polítiko na Kòrsou. Fundadó, lider di partido i lider polítiko di PIN ta Suzanne Römer, kende anteriormente tabata lider di partido pa PNP i Promé Minister di Antias Hulandes pa e partido aki.

## Elekshon
PIN a wòrdu fundá na mart 2017 i a optené un asiento den Parlamento di Kòrsou den elekshon 2017. For di 2017 pa 2020, e partido a partisipá den e gabinete di koalishon di Eugene Rhuggenaath ku e partidonan PAR i MAN. Römer tabata okupa e funshon di minister di Salubridat, Medio Ambiente i Naturalesa. E partido a pèrdè su representashon den parlamento dia 18 di yüli 2020, despues ku Rennox Calmes a bandoná e partido pa sigui komo miembro independiente di parlamento. Den elekshon 2021 e partido a risibí un total di 3.733 voto; muchu poko pa un asiento den parlamento.
Trabou pa Kòrsou

**Trabou pa  Kòrsou** (TPK) ta un partido polítiko na Kòrsou ku a lanta na 2020 komo un splinter di varios partido.

## Historia
TPK a wòrdu fundá na òktober 2020 dor di e polítiko y miembro independiente di Parlamento di Kòrsou, Rennox Calmes, kende tambe ta e lider polítiko di e partido. E tabata un di e 15 partido ku a partisipá den e elekshonnan pa Parlamento di Kòrsou dia 19 di mart 2021. E partido a akumulá 2.216 voto di sosten den e elekshon primario pa partidonan nobo i dia di elekshon a risibí 4.413 voto, loke tabata sufisiente pa un asiento den parlamento.

Riba lista di TPK tabatin varios kandidato ku tabata ligá antes na partidonan PNP, PIN, FOL i PLKP. Den e preparashon pa e elekshon, Almier Godett, e number kuater riba e lista, a wòrdu tirá mata despues di un disputa familiar ku a sali for di man. Komo ku e lista di kandidatonan no por a wòrdu ahusta mas, tabata posibel pa vota pa Godett durante e elekshonnan; el a risibí 427 voto. Promé, Konseho Elektoral a indiká ku e votonan depositá pa Godett lo wòrdu aloká na e number unu riba e lista, Rennox Calmes. Esaki despues a wòrdu retirá i Konseho Elektoral a anunsiá ku e votonan lo bai pa e partido i no pa un persona spesífiko riba e lista.  Na yüli 2021 otro kuater miembro a bandona e partido.
Rennox Calmes

**Rennox Francis Calmes** (☆ 21 di desèmber 1981 na Kòrsou) ta un polítiko di Kòrsou i miembro di Parlamento di Kòrsou desde 2017.

## Bida i karera
Rennox Calmes a nase dia 21 di desèmber 1981 i ta polis di profeshon.

Na 2012 el a debutá den polítika komo kandidato nr. 9 riba lista di FOL, logrando 41 voto personal. Den elekshon 2016 el a aparesé riba lista di Movementu Kousa Promé i a akumulá 248 voto komo kandidato nr.4. Den elekshon 2017 el a keda eligí komo miembro di Parlamento di Kòrsou den nòmber di partido PIN, di kua e tabata kofundadó. Na 2020 el a bandoná e partido, hibando su asiento kuné komo miembro independiente di parlamento. E mesun aña el a anunsiá su partido nobo, Trabou pa Kòrsou. Den elekshon 2021 Calmes komo lider polítiko a risibi 2602 voto riba su nòmber, mientras TPK a optené un total di 4413 voto, ganando un asiento den parlamento. Fin di mart 2021 rumornan tabata sirkulá ku Calmes a menasá di kibra for di e partido i sirbi komo miembro independiente den parlamento. Tantu TPK komo Calmes a desmenti e akusashonnan aki. Manteniendo su asiento Calmes a sigui  desde 11 di mei 2021 komo miembro di parlamento i lider di frakshon representando TPK.

Calmes i su partido ta opositor di matrimonio di mesun sekso. Na 2023 el a entregá un proposishon di lei na parlamento pa ahustá Konstitushon di Kòrsou pa esaki prohibí matrimonio di mesun sekso, esaki despues ku na desèmber 2022 Korte di Apelashon a dikta ku eksklushon di personanan di e mesun sexo di haña permiso pa kasa na Kòrsou en pugna ku e prohibishon di diskriminashon ankrá den konstitushon. Dia 12 di yüli 2024 e veredikto aki a wòrdu konfirmá pa Korte di Kasashon na Den Haag.

## Kasonan di investigashon
Na 2019 kolega-miembro di parlamento Miro Amparo dos Santos (KdNT) a pidi pa investigá e aktividatnan polítiko di Calmes. E demanda a wòrdu hasí despues ku Calmes a wòrdu mandá pa un bishita di trabou na Hulanda na nòmber di Parlamento di Kòrsou, pero en bes di esei a biaha pa London.

Fin di yüni 2024 Calmes a wòrdu detení, i despues laga den libertat, pa personal di Landsrecherche relashona ku un kaso investigashon di korupshon polítiko, ku ta trata di informashon falsifiká tokante e montante di e (anterior) salario di un trahadó di frakshon. E ta keda sospechoso den e kaso aki.
Partido pa Adelanto i Inovashon Sosial

**Partido pa Adelanto i Inovashon Sosial** (PAIS) ta un partido polítiko na Kòrsou, ku tabata  aktivo entre 2010 i 2017.

## Historia
E partido ku signatura sosial-liberal a wòrdu fundá na 23 di mart 2010 pa Marcolino Franco i Alex Rosaria, kende a bira lider di partido.

E partido a partisipá na e elekshon di konseho insular di Kòrsou di 2010 i a optené 3% di e votonan, loke tabata insufisiente pa un asiento den konseho insular, ku a bira e Parlamento di Kòrsou na momentu di disolushon di Antias Hulandes na 2010. Na 2012, e partido a gana 4 asiento den e elekshonnan di Parlamento di Kòrsou. PAIS a partisipá susesivamente den e gabinetenan di Asjes, Whiteman I i II.

Dia 6 di novèmber 2015 parlamentario Marilyn Moses a renunsiá for di e frakshon di PAIS, birando miembro independiente. El a deklara ku e ta sinti ku e gabinete Whiteman, sostené pa su grupo, tabata tumando “akshonnan kontra e pueblo di Kòrsou” ku e no por mas i no kier a sostené.

Den elekshonnan 2016 partido PAIS a risibí solamente 3.654 voto kompará ku 15.286 na 2012 i a pèrdè tur su kuater asiento. Despues Rosaria a renunsiá komo lider di partido. E partido no a partisipá na e elekshonnan parlamentario na 2017 i 2021.
Reino (biologia)

**Reino** (Latin: ) ta e di dos rango taxonomico (of taxon) mas halto den e clasificacion di organismonan (taxonomia). E taxon reino ta parti den troncon of division (pa mata). Reino Den biologia ta reconoce  cuater reino: esta animal, mata, bacteria, y beskem. E definicion ta un anticua, sin embargo util pa clasifica e reino a base di elementonan structural di un cel. 

E tres elementonan structural di un cel ta muraya celular (Hulandes: ), chloroplastnan y nucleo. A base di e sistema di cuater reino; celnan di animal no tin muraya celular, celnan di mata ta e unico cu ta contene chloroplastnan (responsabel pa e color berde den mata),  celnan di bacteria no ta contene un nucleo, y alafin celnan di beskem ta casi similar na esun di mata pero sin chloroplastnan.

:
Sheldry Osepa

**Sheldry Paul Osepa** (☆ 1974) ta un hurista i polítiko di Kòrsou ku tabata e promé minister plenipotensiario di Kòrsou na Den Haag di 2010 te 2013. Desde 11 di mei 2021 e ta miembro di Parlamento di Kòrsou.

## Bida i karera
Sheldry Osepa a studia derecho hulandes na Universidat Katóliko di Brabant i a graduá na 2002. El a traha na Vluchtelingenwerk Nederland na Tilburg (2001) i komo konsehero hurídiko na Konseho Sosial Ekonómiko di Antias Hulandes (SER, 2003-2004). E tabata inspector pa derecho di importashon i impuesto entre 2004 y 2007. Despues di esaki, el a traha komo abogado na Knoppel, Knoppel & Partners Advocaten te cu septèmber 2010. 

Na 2010 el a bira miembro di partido Movementu Futuro Kòrsou (MFK) i tabata diputado pa asuntunan konstitushonal di gobièrnu insular di Kòrsou entre sèptèmber 2010 i òktober 2010. Na momento ku e status di Kòrsou komo pais dentro di Reino Hulandes a drenta na vigor dia 10 di òktober 2010, Osepa a asumí e funshon komo promé minister plenipotenciario di e pais na Hulanda. El a ehersé e funshon aki den e konsekutivo gabinetenan Schotte, Betrian i Hodge for di 10 di òktober 2010 te ku 12 di febrüari 2013. Despues di esaki el a reanudá su trabou komo abogado. El a bandoná MFK na mitar di 2017. Despues ku Osepa a subi lista di Partido Nashonal di Pueblo (PNP) na 2021, el a bira miembro di Parlamento di Kòrsou i lider di frakshon di e partido.

Durante tratamentu den e reunion di parlamento dia 19 di ougùstùs 2024 di e rol di Minister di Finansa, Javier Silvania, den kanselashon di tres bion florin na debenan di belasting for di 2017 i promé, Osepa a tuma un aktitut krítiko i a kuestioná abiertamente e konfiabilidat di e mandatario di MFK.
Esaki tabata motibu pa henter frakshon di MFK retirá nan konfiansa den Osepa, i tambe kolega-miembro di PNP Gwendell Mercelina, lokual a kondusí na un kiebro entre e partnernan di koalishon MFK i PNP i seguidamente e kaida dia 21 di ougùstùs 2024 di Gabinete Pisas II.
Michelangelo Martines

**Michelangelo Godifrido ("Lo") Martines** (☆ 8 di novèmber 1973 na Jandoret) ta un polítiko di Kòrsou i èks-miembro di Parlamento di Kòrsou.

## Bida i karera
Martines a nasé i lanta na Jandoret den un famia simpel ku sinku yu. Na un edat yòn el a muda ku e famia pa Nijmegen. Aki el a finalisá su estudio di HBO komo tékniko di laboratorio kímiko i a regresá Kòrsou. Despues di a haña su mes enbolbí den violashon di lei i a sinta su kastigu, Martines a bira empresario na 2007. Su kompania di empleo temporal tabata e promé pa ofresé eks-kondenadonan un di dos chèns riba e merkado laboral.

Na 2019, Martines a drenta polítika ku fundashon di su propio partido polítiko, Kòrsou Esun Mihó (KEM).  El a bira lider di partido i lider polítiko. Debutando den e elekshonnan di 2021, el a keda eligí komo miembro di Parlamento di Kòrsou. Di e total di 4.542 voto ku e partido a risibí 3.064 voto tabata riba su nòmber. E tabata parlamentario di 11 di mei 2021 te 13 di novèmber 2024, ora el a renunsiá su asiento relashoná ku e kaso Bledu i e sosten mayoritario den parlamento rekerí pa Gabinete-Pisas II. Su susesor den parlamento ta Anthony Godett, number dos riba lista di KEM i kolaboradó di frakshon. Ku referensia na elekshon 2025 Godett a anunsiá ku Martines ta sigui komo lider polítiko i lo enkabesá e lista di KEM.

Martines tin un pareha di bida i sinku yu.

## Kaso Bledu
Martines a keda detené dia 5 di novèmber 2024 riba sospecho di trafikashon di droga i labamentu di plaka, ku lo a tuma lugá den añanan 2019, 2020 i 2023. Su detenshon ta resultado di e investigashon penal Bleda, riba kua Ministerio Públiko tin mas ku un aña ta trahando riba dje.
C-93

**C-93** tabata un partido polítiko di interes na Kòrsou ku tabata eksisti entre 1993 i 2006.

## Historia
Fundá na 1993, e partido a haña su nòmber for di “opshon C” di e promé referèndum di Kòrsou riba su futuro polítiko, ku a tuma lugá dia 19 di novèmber 1993. Opshon C tabata para pa integrashon ku Hulanda. E fundadó i lider di e partido tabata e eks-polítiko i lider di FOL Stanley Brown, kende tabata ke hasi Antias Hulandes un di diestres provinsia di Hulanda. Den e plebisito, opshon C a risibí 8.02% di e votonan.

C-93 a partisipa na e elekshonnan pa Parlamento di Antias Hulandes dia 30 di yanüari 1998, pero  ku aproksimadamente 1.200 voto no a alkansá e drempel elektoral. Den e elekshonnan di 18 di yanüari 2002, e partido a optené 2.382 voto, igual na 3.55% di e votonan na Kòrsou, i ningun di e 14 asiento aloká na e isla den parlamento.  

Na 2005, Brown a bandoná e partido pa sigui komo lider di partido di Movementu Opshon D pa Provinsia Outónomo den Reino (Opshon D Movementu pa un Provinsia Independiente den Reino) (MOD.POR), un partido nobo basá riba “Opshon D” di e di dos referèndum na Kòrsou dia 8 di aprel 2005. C-93 a wòrdu disolbé na 2006.

## Mira tambe
* Referèndum estatal di Kòrsou 1993
Kòrsou Esun Mihó

**Kòrsou Esun Mihó** (KEM) ta un partido polítiko na Kòrsou ku a wòrdu fundá na 2019. E tin un ideologia sosial-demokrátiko i ta komprometé na kambio, koperashon ku Hulanda, kresementu di trabou i oumento di salario mínimo.

E partido a partisipá na e elekshonnan parlamentario dia 19 di mart 2021 ku Michelangelo Martines komo lider di partido i Anthony Godett, eks-polítiko di FOL, komo number dos riba e lista di KEM. Tambe tabatin riba e lista di KEM hopi otro eks-kandidato di FOL. 

Den su promé salida e partido a optené 1 asiento den Parlamento di Kòrsou. E partido a indiká di antemano ku e no tabata habrí pa un koalishon ku Partido Alternativa Real. Den e elekshon primario pa partidonan nobo el a akumulá 2.686 voto di sosten (mínimo 789 voto). Na fin di yanüari tabatin un konmoshon despues ku miembronan di KEM a parti bon di kuminda den e distrito di Jandoret. Segun Martines, e partido kier apoyá esnan menos afortuná. Poko despues, Ministerio Públiko (OM) a atvertí tokante fraude di votashon pa medio di soborno; tantu e soborno komo e votadó soborná ta kastigabel.

Despues di a yega na un akuerdo ku partido MFK dia 20 di ougùstùs 2024, KEM huntu ku Zita Jesus-Leito, parlamentario independiente, a bira partner nobo den Gabinete-Pisas II, dunando sosten pa mantene un mayoria den parlamento (11 asiento) despues ku PNP a retirá for di e koalishon a rais di un krisis di konfiansa rondo di minister Javier Silvania.

Na 2025 partido Un Kambio pa Kòrsou (UKPK) a integra den KEM pa renoba e partido. Jason Fullinck ta bira lider di partido enkabesando e lista pa elekshon 2025, mientras Martines a move di puesto #1 pa puesto #3.
WeChat

**WeChat** (微信, Weixin) ta un ret sosial riba internet i un app di kòmbersashon di e kompania chines Tencent. E app di chat a keda lansá na 2011. E ta komparábel ku un kombinashon di Twitter, Facebook i WhatsApp.

WeChat ta hasi posibel pa paga pa servisio i merkansia, manera kumpra un pasashi di avion òf pidi un taksi. Esaki ta hasi WeChat muchu mas ekstenso ku e servisionan komparábel di Facebook i WhatsApp. Ademas, e app ta dependé bastante riba e uso di kódigonan QR. E kódigonan QR aki por wòrdu usá pa agregá kontaktonan i paga den tienda.

## Uso
Na 2022, WeChat tabatin 1.2 bion usuario. Di e 1.2 bion usuario, mas ku mitar ta dediká mas ku un ora i mei pa dia riba e app. E usuario promedio ta manda 74 mensahe pa dia.

## Karakterístikanan
WeChat tin e siguiente funshonnan:
* Chat;
* Graba mensahenan di bos;
* Yamada i yamada di video;
* Mantene un registrashon di tempu (timeline);
* Topa hende via di e funshon di Shake.

Paga:
* Bestel un taxi, kuminda òf bestel na supermerkado;
* Paga via WeChat pago;
* Kumpra krédito di yamada;
* Kumpra karchi di trein i pasashi di avion;
* Reservá hotèl.

Ademas, WeChat ta konektá na un kantidat grandi di app Chines ku por wòrdu usá via WeChat sin mester download kada app individualmente.

## Sensura
Na 2013 a anunsiá ku mensahenan mandá na chines a wòrdu filtrá i despues blokiá. Despues a drenta un mensahe ku mester kontrolaá e mensahe atrobe pasobra e tabata kontené palabranan limita y pues sensura. Esaki a sosodé den tur kaso, asta si e usuarionan tur dos tabata biba pafó di China. Den China, tur komunikashon ta wòrdu sensurá di tur manera. E siguiente dia, Tencent a deklará ku e asuntu a wòrdu resolvé mesora pa usuarionan internashonal di WeChat. E problema a wòrdu atribuí na e echo ku tur e servernan di WeChat tabata situá na China i pues tabata sometí na reglanan di sensura.

Despues di e viktoria grandi di kandidatonan demokrátiko den e elekshonnan lokal di 2019 na Hong Kong, WeChat a sensurá mensahenan relashoná ku e elekshon.

Na 2020, WeChat a sensurá mensahenan tokante e pandemia di corona.
Poder ehecutivo

E **poder ehecutivo** (na hulandes: *uitvoerende macht*; ingles: *executive branch*) ta e ramo di gobierno cu ta responsabel pa e maneho diario di e estado. E ta un di e tres poder den un estado di derecho y un concepto pa organisa gobernacion estatal cu ta conoci como Trias Politica. Trias Politica, cu a haya fama door e filosofo y magistrado Frances Montesquieu (1689-1755), ta e idea di separacion di poder denter di un estado. Banda di e poder ehecutivo tin e poder legislativo y e poder hudicial. Den e palabranan di e tempu ey, e poder ehecutivo tabatin principalmente e siguiente tareanan: haci pas, hiba guera, garantisa orden publico y defende e pais. E poder ehecutivo tambe tabatin e tarea di percura cu e leynan - emiti pa e poder legislativo - ta ser aplica y observa.

E poder ehecutivo ta supone di pone e leynan den accion. E ta wordo dirigi pa e hefe di gobierno, asisti pa un cantidad di minister, cu normalmente tin responsabilidadnan pa areanan specifico (p.e. salud, enseñansa, finansa), y pa hopi empleado di gobierno of funcionario publico.

Den un sistema presidencial, e presidente ta cabes di estado y tambe hefe di gobierno, pero den un sistema parlamentario, e ta generalmente e lider di e partido mas grandi den e legislatura y ta wordo yama mas comunmente "prome minister". Na Francia, e poder ehecutivo ta wordo comparti entre e presidente y e prome minister, un sistema cu a wordo copia den un cantidad di ex-colonia Frances.

## Caribe Hulandes
Na paisnan Aruba, Corsou y Sint Maarten e poder ehecutivo ta den man di nan respectivo gobierno, representa pa e rey di Hulanda y e ministernan den nan respectivo teritorio.

Denter di e poder ehecutivo, mester distingui entre organonan politico y e cuerpo di servicio publico. E prome ta autorisa pa emiti legislacion y regulacionnan, despues di aprobacion door di parlamento, y pa delinea maneho pa cual nan ta responsabel na e organo di parlamento. E ambtenaar of funcionario civil ta sostene e organonan politico y den practica ta garantisa e implementacion y mantenemento di reglanan. 

## Mira tambe
* Fusion di poder
* Separacion di poder
Siglo 13

**Siglo 13** (tambe **siglo diestres** òf **siglo XIII**) ta kuminsá dia promé di yanüari 1201 i ta kaba dia 31 di desèmber 1300. E ta e di tres siglo di e dos milenio den kalènder gregoriano. 

## Edat di Oro Islámiko
Genghis Khan a funda e Imperio Mongoles, ku a ekstende su teritorio for di Ost-Asia te ku Ost-Oropa. E konkistanan di Hulagu Khan i otro invashonnan mongoles a kambia e kurso di e mundu musulmán, mas notabel ta e okupashon militar di Bagdad (1258) i e destrukshon di e biblioteka di Bagdad (Kas di Sabiduria). Otro podernan musulman manera e Imperio di Mali y e Sultanato di Delhi a konkista gran parti di West-Afrika i e supkontinente Indio, mientras ku budismo a presensiá un disminushon dor di e konkista liderá pa Bakhtiyar Khilji. E estado islámiko mas tempran den sur-ost di Asia a forma durante e siglo aki, mas notabel e sultanato Samudera Pasai. E Reinonan di Sukhothai i Hanthawaddy a surgi i sigui pa dominá nan teritorionan rònt di nan.

## Oropa
Oropa a drenta e apogeo di e Edat Media Superior (1000-1300), karakterisá pa un evolushon legal, kultural i religioso rápido i tambe dinamismo ekonómiko. Despues di e di kuater krusada, e krusadanan maske mayoria di nan no a logra di rekristianisá e Tera Santu, tabata inspirá e deseo pa ekspulsá presensia musulman for di Oropa ku a kondusí na e Rekonkista i a solidifiká un sentido di Kristianismo. Na nort, e Orden Teutóniko a kristianisá Prusia, Estonia i Livonia i a dominá nan. Inspirá pa tradukshonnan nobo na latin di obranan klásiko ku a keda konserbá den e mundu islámiko pa mas ku mil aña, Tomas di Aquino a desaroyá skolastisismo, ku a dominá e kuríkulonan di e universidatnan nobo. Na [Inglatera], Rei Juan a firma e "Magna Carta", kuminsando e tradishon di konseho parlamentario na Inglatera. Esaki ta yuda desaroyá e prinsipio di igualdat bou di lei den hurisprudensia oropeo.

== Amérika ==
Na [Nort Amérika, segun algun kalkulashon di poblashon, e poblashon di Cahokia a krese pa ta komparábel ku e poblashon di London den siglo. Na Peru, e Reino di Cusco a kuminsá den e periodo intermedio lat. Den sivilisashon Maya, e di 13 siglo a marka e komienso di e periodo postklásiko lat. 

## Afrika
E Imperio Kanem den loke awor ta Chad a alkansá su kumbre. E dinastia Salomon na Etiopia i e Reino di Zimbabwe a wòrdu fundá.

## Mira tambe
* Siglo 12
* Siglo 14
Decada

Un **decada** (Boneiro|Corsou: **dékada**) ta referi na un periodo di dies aña. E palabra ta bini di e palabra latin *decem*, ku ta nifiká dies. Decadanan por describi cualke periodo di dies aña, manera esnan di bida di un persona, of referi na agrupacionnan specifico di añanan kalendario.

## Decada 1-10
Den un sentido mas specifico, un decada ta un di e periodonan di dies aña den cua ta dividi den forma regular di tempo un conteo di añanan. E prome decada, sigui pa e di dos decada i asina por sigui. E prome decada ta consisti di e prome dies aña, cuminsando cu aña 1 y cabando ora 10 aña a pasa, pues cu aña 10. E di dos decada ta cuminsa cu aña 11 y ta caba cu aña 20. Cada decada siguiente ta cuminsa cu un aña cu ta caba den 1 y ta caba cu un aña cu ta divisibel pa 10, pues cu un aña cu ta caba den 0. Aunke e kalender gregoriano no tabata existi ainda e tempu ey, e prome decada - pues e prome 10 aña - ta consisti di añanan 1 pa 10. Pues no tin aña 0. 

## Decada 0-9
E norma internacional ISO 8601 ta uza e kalender gregoriano proleptico y ta cuminsa un decada cu un asina yama aña di decada, un aña cu ta divisibel pa 10. E periodo 1990 pa 1999 (e añanan di cuater cifra cuminsando cu 199) ta constitui un decada, esta e añanan 1990. E prome decada di nos conteo di ananan e ora ey ta consisti di e añanan 10 pa 19 y cu ta haci, por ehèmpel, e periodo di 2020 pa 2029, e “añanan binti” di siglo 21. 

### Decadanan di siglo 19 te 21
Poder legislativo

E **poder legislativo** (na hulandes: *wetgevende macht*; ingles: *rule of law*), ta un di e tres poder den un estado di derecho, basa riba e modelo di separacion di poder. E poder legislativo ta determina e contenido di e leynan den un pais. E legislatura den un pais ta traha e ley. E ley ta consisti di reglanan cu tur hende den e pais aki mester atene nan mes na dje. Den mayoria di e democracianan di mundo occidental, leynan ta wordo traha den parlamento, sea riba recomendacion di gobierno of nò.

Banda di e poder legislativo tin e poder ehecutivo y e poder hudicial. Den un democracia e podernan aki ta wordo separa, segun e principio di trias politica. Esaki ta nifica cu ningun persona of instancia por eherce e podernan aki simultaneamente. Den un democracia, poder legislativo tambe ta wordo eherce door di pueblo of, den un democracia representativo, door di un representante eligi, nombra y autorisa mediante eleccionnan liber cu ta haci esaki na nomber di pueblo.

## Caribe Hulandes
Na Aruba, Corsou y Sint Maarten, e poder legislativo di cada isla ta forma pa nan respectivo parlamento y gobierno hunto. E gobierno mes ta consisti di e rey, representa pa e gobernador, y e ministernan. Tur ley mester haya aprobacion di un mayoria den parlamento; amiendanan na e constitucion ta rekeri un mayoria di por lo menos dos tersera parti. No tin un separacion estricto entre podernan legislativo y ehecutivo. E poder hudicial ta independiente.

### Proceso legislativo
Prome un proyekto di ley ta wordo diseña. Mayoria di e proyektonan di ley ta bini di gobierno. De bes en cuando un miembro di parlamento tambe ta bin cu un proyecto di ley, yama ley di initiativa. Despues cu esaki ricibi conseho di Conseho Consultivo e ta bai direktamente pa parlamento, unda nan por aproba, cambia (‘amienda’, es decir ahusta of cambia pa medio di un amienda) of rechasa e ley. Despues cu un ley wordo aproba e mester wordo ratifica pa Rey y despues ta responsabilidad di Minister di Husticia y Seguridad pa anuncia e ley.

## Mira tambe
* Fusion di poder
* Separacion di poder
Fusion di poder

**Fusion di poder** (*monismo*) ta un interrelacion hopi fuerte entre parlamento y gobierno, esta e legislatura y e poder ehecutivo.

Den politica, lo contrario di fusion di poder ta separacion di poder (*dualismo*)., den cua e podernan legislativo y ehecutivo ta wordo eherce mas tanto door di instancianan cu ta independiente di otro. Mientras cu den un sistema dual diferencianan ta surgi mas lihe entre parlamento y gobierno, den un sistema di fusion di poder e chens ta mas grandi pa tin confrontacion entre gobierno y e partidonan di coalicion den parlamento di un banda y e partidonan di oposicion den parlamento di e otro banda.

Un sistema eminentemente monistico ta existi, entre otro, na Reino Uni, Canada, Australia y Nueva Zelandia. E miembronan di gobierno di e paisnan aki - cu excepcion di e hefe di estado, e Rey di Reino Uni - tur ta forma parti di parlamento (na Reino Uni esaki ta e *House of Commons*). Den e capacidad aki nan ta vota riba nan propio politica. Pues no tin un separacion cla aki entre poder ehecutivo y legislativo. E grado di fusion di poder ta minimal den formanan di gobernacion cu un caracter dual fuerte, manera na Merca.

## Mira tambe
* Trias politica
Separacion di poder

**Separacion di poder** (*dualismo*) ta un ciencia politico y concepto constitucional cu e intencion di indica e division di tareanan entre gobierno y representantenan di pueblo. Gobierno t’ey pa goberna, y e representantenan di pueblo mester controla gobierno (“E gobierno ta goberna; parlamento ta controla”). Den un sistema dual e tareanan ta estrictamente separa. Idealmente, esaki ta nifica cu parlamento - incluyendo e partidonan di gobierno - ta adopta un posicion critico y independiente pa cu e gabinete of e gobierno nacional.

Un sistema di separacion di poder hopi biaha ta wordo mira como un metodo pa haci politica mas habri, mas transparente den su lenguage, y pues mas atractivo. E critica di tumamento di decisionnan no-dual ta cu politiconan ta coordina nan proposicionnan di antemano cu dirigentenan den ‘scondi’ (na Hulanda, por ehempel, den consulta cu e prome minister), como resultado di cual e debate publico den parlamento, conseho insular of conseho di municipio tin poco nificacion.

Algun ta kere cu den politica nacional separacion di poder tin biaha ta wordo limita door di e acuerdonan di coalicion y e lealtad pa cu e partner di coalicion den gobierno. Algun ta kere cu cierto grado di coordinacion entre e partidonan di coalicion ta necesario den caso di un coalicion gubernamental fragil.

Dualismo funcional ta comun den sistemanan parlamentario, manera esunnan na Hulanda, Aruba, Kòrsou y Sint Maarten, Luxemburg y Suecia, caminda e termino dualismo ta wordo uza pa referi na un separacion funcional di poder entre e gabinete y parlamento. Contrario na e sistema presidencial, e poder legislativo ta consisti di e gabinete hunto cu e parlamento. E gabinete ta wordo forma a base di un mayoria den parlamento.

## Mira tambe
* Trias politica
Gobierno

**Gobierno** (for di griego: *κυβερνέιν kybernéin*, “pilota un barco”, tambe “dirigi” of “goberna”) ta un grupo di hende cu tin e poder pa goberna den un teritorio, segun su leynan administrativo. E teritorio aki por ta un pais, un estado of provincia denter di un pais, of un region. Tin hopi tipo di gobierno, entre otro gobierno democratico, gobierno parlamentario, gobierno presidencial, gobierno federal of gobierno unitario.

Un gobierno ta e pilar principal di un teritorio; e autoridad cu ta dirigi, controla y administra su institucionnan, cu ta consisti di e liderazgo politico general of ta eherce e poder ehecutivo di e teritorio. Den e sentido ey, e ta wordo compronde como un organo (cu por ehempel por ta consisti di un presidente of prome minister y un cantidad variabel di minister, tambe conoci como "gabinete") na kua e constitucion of e norma fundamental di e teritorio ta atribui e funcion of poder ehecutivo, y cu ta eherce e poder politico riba un sociedad. 

Den Caribe Hulandes, cada uno di e paisnan Aruba, Corsou y Sint Maarten tin un gobierno cu ta consisti di un gobernador como representante di e rey of reina y un gabinete di minister encabesa pa un prome minister.

## Mira tambe
* Formacion di gobierno
Poder hudicial

**Poder hudicial**, tambe **poder huridico** (na hulandes: *rechterlijke macht*, ingles: *judiciary*), ta un di e tres poder den un estado di derecho, cu ta consisti di e miembronan di e servisio di Ministerio Publico y miembronan di e cortenan na cua e administracion husticial a wordo asigna. Banda di e poder hudicial tin e poder legislativo y e poder ehecutivo. Un di e característicanan di un estado di derecho ta un separacion entre e tres poder. Esaki ta pa garantisa independencia di e poder hudicial.

## Caribe Hulandes
E poder hudicial ta dividí den e hues y conseheronan (‘magistrado sinta’) y e fiscalnan publico y abogadonan general (‘magistrado para’). 

Caribe Hulandes, e islanan Aruba, Kòrsou, Sint Maarten, Boneiro, Sint Eustatius y Saba tin un solo colegio hudicial, Corte Comun di Husticia. E huesnan di e Corte Comun ta administra husticia tanto na prome instancia como den apelacion (pero no den e mesun caso). E miembronan di Corte Comun di Husticia tambe ta traha hunto den colegionan special, manera e Conseho di Apelacion den asuntonan di ambtenaar y esun den asuntonan di impuesto. Sint Maarten ta e unico isla den Caribe Hulandes cu tin un Corte Constitucional.

E paisnan Aruba, Corsou, Sint Maarten y Hulanda, pa loke ta trata Boneiro, Sint Eustatius y Saba, cada un tin nan mes Ministerio Publico (OM) cu un propio oficina, dirigi na prome instancia pa un hefe di OM. Aruba su servicio di Ministerio Publico (OM) ta encabesa pa un propio Procurador-General (PG), cu ta duna cuenta na minister di husticia y seguridad di Aruba. E tres otro departamento independiente di Ministerio Publico sinembargo ta encabesa pa un Procurador General comun, cu tin un oficina den cada pais y cu ta duna cuenta na e ministernan di husticia y seguridad di Corsou, Sint Maarten y Hulanda.
Lago Heights

**Lago Heights** ta un bario na e rand oost di San Nicolas, Aruba. E bario ta situa riba un sero, antes yama "Donkey Hill", y ta pega panort cu e bario di Juwana Morto y pazuid cu e refineria di petroleo. Door di e bario ta pasa un caminda principal cu ta conecta Sero Colorado cu San Nicolas.

## Historia
E bario ta debe su nomber na e empresa Lago Oil & Transport Company, cu como concesionario inicialmente a desaroya e area pa aloha su empleadonan. Ademas di Aruba, nan a bin for di gran cantidad di luga den region di Caribe, entre otro e islanan di origen Britanico, Hulandes y Frances y e paisnan Venezuela, Guyana y Surinam. Na 1937, a cuminsa cu construccion di 150 cas. 

Na 1941 a agrega un compleho comunitario. Esaki tabata consisti di e "Lago Heights Club" cu cinema/auditorio cu 600 asiento y un ofisina di post, cual edificio awendia ta conoci como "Centro di Bario Lago Heights". Rond di e edificio tabatin un parke infantil, veld di wega di bala, canchanan di tennis y luga di parkeo. Tur cas y facilidad a wordo construi, mantene y maneha pa Lago como un comunidad di bario priva.  

Na 1956, Lago a transferi e casnan pa "Home Building Foundation", cu a bende nan cu e empleadonan, mientras cu e parcela a wordo otorga den erfpacht. E resto di e tereno cu su edificionan a wordo transferi pa Teritorio Insular di Aruba. Mescos cu Sero Colorado, antes yama *Lago Colony*, e bario tabatin un sistema di adres numerico. Na comienso di añanan 60 esaki a wordo cambia pa un sistema di nomber di caya. Den añanan despues, constuccion rond di e nucleo original a expande. 

## Puntonan di interes
Na e subida di Donkey Hill, net enfrente di e muraya y porta di e refineria, tin un parke cu un bista unico di e refineria.  E Museo di trein modelo ta situá den e bario y, for di 1989, e Skol di Polis. Den cercania tin e Instituto di Coreccional di Aruba (KIA) y e pista “De Vuystveld” cu tabata wordo uza pa avionetanan den añanan 1940. Desde 2018, WEB Aruba a laga instala na rand di e bario e parke di energia solar di mas grandi na Aruba, “Sunrise Solar Park”, cu un capacidad di 7.5 MW.

## Link externo
*  The Lago Heights website
Natural Bridge

**Natural Bridge** tabata un brug natural na e isla di Aruba, situa den Parke Nacional Arikok entre e ruinanan di mina di oro di Bushiribana y e playa di Andicuri. E tabata e brug di arco natural di mas largo den Caribe cu un haltura di shete meter riba nivel di lama y un largura di 30 meter. Dia 2 di september 2005 e brug, cu tabata un monumento natural protegi, a cay den otro despues cu varios scheur chikito a aparece lunanan prome. E restonan di e brug a bira un atraccion turistico. E caida a tuma luga den oranan di madruga. No tabatin heridonan pa motibo di e caida di e brug. 

Natural Bridge, mescos cu varios otro brug natural na Aruba, a wordo crea door di erosion lento. E causa di e erosion di e barancanan di calki di coral na costa nort tabata ola y bientonan fuerte durante miles di aña. Di e brugnan natural mas chikito ainda presente tin uno, "Baby Bridge", cu ta visibel banda di e restonan di e brug cu a basha den otro.